Il-Qorti tal-Appell Kriminali kkonfermat deċiżjoni li stqarrijiet inkriminanti li ngħataw mir-raġel akkużat bil-qtil tal-Baruni Francis Sant Cassia jitneħħew mill-evidenza. Dan wara li f'Awwissu tal-2021, il-Qorti laqgħet it-talba tal-akkużat l-istqarrijiet li għamel jitneħħew mill-evidenza. Tintlaqa' t-talba tar-raġel akkużat li qatel lill-Baruni Sant Cassia fl-1988 Din id-deċiżjoni ttieħdet l-Erbgħa, mill-Prim Imħallef Mark Chetcuti, u l-Imħallfin Edwina Grima u Giovanni Grixti. Filwaqt li l-każ kien għadu ma ssolviex, il-Pulizija kienet irċeviet informazzjoni li tindika lir-raġel armat waqt li kienet qed tinvestiga każ ieħor fl-2004. Dak iż-żmien ġie allegat li l-akkużat, mill-Mosta, tħallas somma flus biex iwettaq il-qtil. Fl-2006 Ir-raġel ġie akkużat bil-qtil tal-Baruni Sant Cassia, u għadu qed jistenna li jgħaddi ġuri. Filwaqt li l-akkużat kien ċaħad li qatel lil Sant Cassia, u wara ammetta, dawn l-istqarrijiet kienu saru mingħajr l-assistenza tal-avukati tiegħu. Dak iż-żmien, kull persuna taħt interrogazzjoni ma kellhiex id-dritt li jkollha avukat preżenti. Il-Qorti osservat ukoll li psikjatra maħtur biex jeżamina lill-akkużat, kien irrapporta li huwa kellu IQ baxx, u li ma setax jifhem l-implikazzjonijiet legali meta ammetta l-akkuża miġjuba kontrih. L-Imħallfin b'hekk caħdu l-appell imressaq mill-Avukat Ġenerali, u kkonfermaw id-deċiżjoni tal-Qorti Kriminali biex l-istqarrijiet li ttieħdu mill-Pulizija jitneħħew minħabba li dawn kienu invalidi. L-avukati Jason Azzopardi u Kris Busietta qegħdin jidhru għall-akkużat. KUN MINN TAL-EWWEL LI TIRĊIEVI L-AĦĦAR AĦBARIJIET Niżżel l-App ta' Newsbook